# עבודת מעבר בתנ"ך

**חלק ראשון – סיפורי הראשית – 40 נקודות**

לפניך שלוש שאלות.

יש לענות על שתי שאלות בלבד, בכל שאלה יש לענות על כל הסעיפים. (לכל שאלה- 20 נקודות.)

1) קרא **בראשית**, א', 6­-13.

בפסוקים אלה חוזר על עצמו ביטוי המבטא את הערכת האל לבריאה.

א. 1) מהו הביטוי החוזר? (5 נקודות)

2) הסבר כיצד החזרה של ביטוי זה בקטע יכולה לבסס את הטענה, שמעשה הבריאה ביום השלישי הוא   
 המשך למעשה הבריאה ביום השני. (5 נקודות)

ב. קרא גם פס' 24­-31 ב**בראשית**, א', וקטע משירו של חיים חפר שלפניך.

"...וביום השישי הוא יצר חיות בחלד

את הפילים האיילות את הצבועים

ובאותו היום ממש הוא ברא אדם בצלם

הוא ברא אדם בצלם אלוהים

ויהי ערב ויהי בוקר יום שישי

והאדם אילף כל בהמה

והאדם חרש באדמה

והאדם המציא את הגלגל

והאדם השיט ספינות על גל

והאדם ריסן את הקיטור

והאדם טס מעלה כציפור

והאדם כבש כוכבי מרום

והאדם ברא את האטום

והארץ היתה תוהו ובוהו וחושך על פני תהום..."

(מתוך: "בראשית", חיים חפר.)

פרשנים וחוקרי מקרא רבים עמדו על כך שהביטוי המבטא את הערכת האל לבריאה, חסר לאחר בריאת האל את האדם.

הסבר כיצד שירו של חפר מתרץ פער זה. (10 נקודות)

2) קרא **בראשית**, ד', 2­-16.

א. "... גדול עֲוֹני מנשׂוא" (פסוק 13)**.** לפניך שני פירושים לפסוק זה.

* רמב"ן פירש: "והנכון בפשט שהוא וידוי. אמר: אמת כי עווני גדול מלסלוח [...]".
* רד"ק פירש: "גדול עונשי מסבול אותו [...] והיה כמבקש מהאֵל להקל עונשו".

1) מהי משמעות המילים "עווֹן" ו"מנשוא", לפי כל אחד מהפרשנים? (6 נקודות)

2) באיזה מהפירושים תומך פסוק 14? נמק. (4 נקודות)

ב. קרא **בראשית,** ג', 16­-24, ד' 1­-12.

בעונש לקין אפשר למצוא מרכיבים הנזכרים גם בעונש לאדם, אך בצורה חמורה יותר.   
כתוב שני מרכיבים כאלה, והסבר כיצד אפשר ללמוד מהם כי עונשו של קין חמור   
יותר. (10 נקודות)

3) קרא **בראשית**, י"א, 9-1.

א. 1) בקטע שלפניך יש סיפור איטיולוגי — סיפור המסביר תופעות בעולם.

כתוב שתי שאלות שיש עליהן תשובה בסיפור, ואת התשובה של הסיפור על כל אחת מהן. בסס את   
 דבריך על הכתוב. (6 נקודות)

2) לסיפור זה מסר חד־משמעי, והוא מנוסח בספר תהלים כך: "השמים שמים לה' והארץ נתן לבני אדם"   
 (תהלים, קט"ו, 16.) (4 נקודות)

הסבר כיצד מסר זה בא לידי ביטוי בסיפור שלפניך.

ב. קרא גם את שירו של גיורא פישר שלפניך — "קול המוזיקה".

בדרך לקריית מלאכי אני שומע

את הסינִי צ'ו ליאנג לין

בקונצ'רטו לכינור של פרוקופִייֶב.

על הפילהרמונית של לוס אנג'לס

מנצח הפיני אֶסָה ּפֶקָה סָלֹונֵן.

ה' בלל שפת כל הארץ

ניפץ מגדלים.

רק המוזיקה ניצחה אותו:

עֲלֵי כינור ועלי נבל היא דוברת

שפה אחת ודברים אחדים

וראשה בשמים.

(פישר, ג' [2014]. **צירי חיים**, תל אביב: קשב, עמ' 9).

בקטע מ**בראשית**, י"א שלפניך בני האדם מתכננים תכנית, והאל פועל נגד התכנית.

1) לפי **בראשית**, י"א, מי הצליח לממש את תכניתו? נמק את דבריך ובסס אותם על הכתוב. (5 נקודות)

2) לפי השיר שלפניך, מי הצליח לממש את תכניתו? נמק את דבריך ובסס אותם על הכתוב. (5 נקודות)

**חלק שני – מחזור סיפורי אברהם – 60 נקודות**

לפניך ארבע שאלות.

יש לענות על שלוש שאלות בלבד, בכל שאלה יש לענות על כל הסעיפים. (לכל שאלה- 20 נקודות.)

4) קרא **בראשית**, י"ב, 9-1.

א. 1) ציין והסבר מהו הקושי בסדר היציאה בה מצווה אברם בפסוק 1? (4 נקודות)

2) הסבר מדוע פרטי הציווי נאמרו לאברם בסדר זה. (4 נקודות)

ב. קרא גם **בראשית**, י"ב, 15-10.

מעשי אברם בפסוקים אלה עשויים להעיד על ספקותיו בנוגע לכוחו של ה'.

הוכח טענה זו על פי שתי ראיות מהכתוב, והסבר אותן. (12 נקודות)

5) קרא **בראשית**, י"ג, 13-7.

א. קרא **בראשית**, י"ג, 9-7.

בפסוקים אלה אברם מלמד אותנו פרק חשוב בפתרון סכסוכים. הוא נוקט דרכים שונות ליישוב   
 המחלוקת בדרכי נועם ובאצילות הן מבחינת סגנון הדיבור, הן מבחינת אופן הפנייה אל לוט והן בהצעת

פתרונות מעשיים.

הדגם מפסוקים אלה את שלושת הדרכים המסומנות בקו, בהן משתמש אברם, והסבר. (9 נקודות)

ב. 1) יש הטוענים שהסמיכות בין החלטת לוט היכן להתיישב (פסוקים 12-11) לבין הערת המספר (פסוק 13) נועדה לבקר את החלטת לוט. לעומת זאת, אחרים יטענו שניתן להצדיק את החלטת לוט בשל שיקולים כלכליים. הסבר את שתי הטענות. בסס דבריך על הכתוב. (6 נקודות)

2) מהי עמדתך בנוגע להחלטתו של לוט? נמק תשובתך. (5 נקודות)

6) קרא **בראשית**, ט"ו, 8-4.

א. 1) מה הן שתי ההבטחות שה' מבטיח לאברם בפסוקים 4 ו-7? (6 נקודות)

2) בשתי ההבטחות משתמש הכתוב באותו שורש.

מהו השורש המשותף, וכיצד הוא קושר בין שתי ההבטחות? (4 נקודות)

ב. קרא **בראשית**, י"ב, 7-6 וכן **בראשית**, ט"ו, 18-13.

יש הרואים קושי באזכור "והכנעני אז בארץ" (י"ב, 6) לאור ההבטחה שניתנת לאברם בפרק י"ב פסוק 7,

ואת הפתרון לקושי ב**בראשית**, ט"ו, 18-13.

הסבר מהו הקושי ומהו הפתרון. (10 נקודות)

7) קרא **בראשית**, ט"ז.

א. קרא גם בראשית, ט"ו, 5-4.

1) לפי פסוקים אלה, מהי ההבטחה של ה' לאברם? (4 נקודות)

2) לפי הקטע שלפניך (בראשית, ט"ז), מהו הקושי בדרך להגשמת הבטחה זו של ה' לאברם, ובמה הצעה   
 של שרי לאברם מנסה לפתור את הקושי? בסס את דבריך על הכתוב. (6 נקודות)

ב. על יחסם של שרי ואברם להגר כתב רמב"ן:

"ותענה שרי. חטאה אמנו [שרי] בעינוי הזה, וגם אברם בהניחו לעשות כן, ושמע ה' אל עוניה ונתן לה [בן] שיהא פרא אדם לענות זרע אברהם ושרה בכל מיני העינוי".

על פי רמב"ן, מה היה החטא של שרי ומה היה חטאו של אברם, וכיצד הם נענשו על חטאיהם?

**בהצלחה!**

**צוות תנ"ך**